שדי אברהם

שְׂדֵי אַבְרָהָם הוא מושב בחבל שלום, כ-10 קילומטר מדרום-מערב לצומת גבולות. המושב משתייך לאיחוד החקלאי. המושב הוקם בשנת 1981 בידי גרעין של יוצאי דרום אמריקה שהתארגנו ב־1978 בתור קבוצה של עולים חדשים. הגרעין נועד להתיישב בפתחת רפיח, אך בעקבות הסכמי קמפ דייוויד וההחלטה על נסיגת ישראל מסיני הוחלט להעבירו לחבל הבשור. המושב מאוגד עם עוד 5 מושבים באגודה שיתופית "חבל שלום", במסגרתה ניתנים שירותים תרבותיים, חברתיים וכלכליים. במושב מתגוררות כ-100 משפחות בעלות צביון חילוני. במושב פועל סניף של תנועת הנוער של האיחוד החקלאי. שמו המקורי של המושב בהקמתו היה "יסודות הדרום", לאחר זמן מה שונה ל"שדי אברהם", על שמו של אברהם הרצפלד, מראשי תנועת העבודה. התושבים עוסקים בעיקר בגידולים חקלאיים. בהיותו יישוב חקלאי או יישוב באזור פיתוח, עובדים המעתיקים את מקום מגוריהם ליישוב וגרים בו לפחות שישה חודשים רצופים, נהנים מכך שאם התפטרו לשם כך מעבודתם, ההתפטרות תיחשב להם כפיטורים. בהיותו אחד מיישובי עוטף עזה, ניתן לתושביו זיכוי ממס הכנסה בהתאם לסעיף 11 לפקודת מס הכנסה. קישורים חיצוניים שדי אברהם, במרכז המידע לנגב ולגליל של תנועת אור הערות שוליים